<classify> SERIKALI ya Marekani kupitia Shirika lake la Maendeleo ya Kimataifa USAID limetoa dola za Marekani milioni 20 kuboresha usimamizi wa hifadhi mazingira kwenye ukanda wa magharibi mwa Tanzania.Taarifa iliyotolewa na ubalozi wa Marekani nchini imesema kwamba fedha hizo zinaenda katika mradi utakaotekelezwa kwa ushirikiano wa pamoja na Taasisi ya Jane Goodall JGI.Mradi huo mpya utasaidia watu wa Mikoa ya Kigoma na Katavi, pamoja na serikali za mitaa, katika utekelezaji wa mipango ya matumizi bora ya ardhi na utanufaisha vijiji 104.Imeelezwa na ubalozi wa Marekani kwamba mradi huo umezinduliwa kwa pamoja kati ya Kaimu Balozi wa Marekani nchini Tanzania, Dk Inmi Patterson pichani na Waziri wa Nchi Ofisi ya Makamu wa Rais wa Muungano na Mazingira, January Makamba. Mradi huo umeundwa kulinda mazingira na kusaidia wananchi katika shughuli za kujikimu kiuchumi na maisha bora kama vile uzalishaji wa kahawa na utalii wa asili.Taasisi ya Jane Goodall itafanya kazi kwa karibu na jamii ili kuhamasisha mazoea endelevu zaidi ya usimamizi wa ardhi na kukuza elimu ya mazingira, kwa kutumia majukwaa kama vile mradi iliyofanikiwa sana ya Roots na Shoots ya Taasisi ya Jane Goodall.Zaidi ya hayo, kama sehemu ya ruzuku, Taasisi ya Jane Goodall itaendelea kufanya kazi kwa kushirikiana na Serikali ya Tanzania katika kuunda mifumo imara zaidi katika kuhifadhi na kulinda sokwe walioko ndani na nje ya maeneo tengefu.Naye Fadhili Abdallah, akiandika kutoka Kigoma anasema serikali inatarajia kutunga sheria kwa ajili ya kuyatambua na kuyalinda mapitio ya wanyama ushoroba ambayo yameanza kuingiliwa na ongezeko kubwa la shughuli za binadamu katika maeneo hayo.Hayo yalisemwa na Waziri Makamba wakati wa uzinduzi huo wa mradi wa utunzaji na Uhifadhi wa Mazingira. Alisema kuingiliwa kwa mapitio ya njia za wanyama imekuwa tatizo kubwa ambalo limesababisha wanyama kushindwa kusafiri kutoka sehemu moja kwenda sehemu nyingi na wakati mwingine kujikuta wakitokezea kwenye makazi ya watu na kuuawa.Kwa sasa mapitio hayo ya wanyama yatatambuliwa na kuwekewa sheria ili kuyalinda bila kuathiri shughuli za kibinadamu katika maeneo hayo, ni muhimu tukatumia maeneo kwa ajili ya Maendeleo lakini Uhifadhi ni jambo muhimu katika kuwa na Maendeleo endelevu, alisema January.Waziri huyo wa Mazingira alisema kuwa kwa sasa asilimia 50 ya uoto wa asili na bayoanuai muhimu katika eneo la mikoa ya magharibi mwa Tanzania ambapo ina Uhifadhi wa sokwe mtu kwa asilimia 50 umeharibiwa na kwamba ni wakati mzuri kwa mradi huu kuwepo sasa katika kurudisha eneo hilo katika hali yake ya asili.Kwa upande wake Kaimu Balozi wa Marekani nchini Tanzania, Dk Inmi Patterson alisema uhifadhi na utunzaji mazingira una uhusiano mkubwa katika utekelezaji wa mipango ya maendeleo endelevu na kusema kuwa serikali ya Marekani inavutiwa kwa kiasi kikubwa na utalii unaofanyika nchini ambao unaweka kipaumbele katika Uhifadhi wa Mazingira lakini pia kujali maisha ya wananchi.  <topic>: kitaifa 